
			Reunido o 30 de abril de 2018, o xurado da XXI do Premio de Poesía Johán Carballeira do Concello de Bueu, constituído por María Reimóndez (en calidade de presidenta); Ángela Mª Agulla Cabodevila (en calidade de secretaria), Elisabet Ríos Lite e Miguel Ángel Alonso Diz (ambos os dous en calidade de vogais), acordou, por maioría, conceder o premio á obra Transmatria de Daniel Asorey.

		

	
		
			A quen quebra a liña dos corpos e
pula por riba dos arames que avergoñan.

		

	
		
			«MUDAR DE PEL, de ano, de casa, de amores, de abrigo»

			LUPE GÓMEZ

		

	
		
			AS ORIXES

		

	
		
			Escoita que en Compostela

			batega a nación que sempre fun,

			as causas xustas.

			Látego e luz.

			Amarte a ti, sobre o meu corpo,

			auga que salgada me levou.

			Inzade aquí a terra nova das mulleres,

			erguede a luz mancada dos maricas, 

			das trans tan dignes,

			daquelas que sempre oímos que eramos monstros.

			Facede disto a transmatria,

			na lingua miña.

			Mantédea para sempre.

			Iso vos pido!

			Que son eu estrela tan pequena,

			afogada polo mar que me devora

			Na revolta. 

		

	
		
			Somos nós

			a tribo poderosa,

			a terra que nos olla

			nas unllas,

			as árbores sinistras.

			Somos nós

			a forza con futuro.

		

	
		
			De cativa olleina e ela recendía

			a leite e chocolate.

			Así é que souben 

			como é que se gañan as batallas.

		

	
		
			Atopeite para sempre no cabelo longo

			e na terra seca que deixaches.

			Atopeite aquí,

			fermose,

			e contigo medrou a identidade

			de ser eu tamén parte do sol

			que queima o mundo.

